“የአምቦ ዮኒቨርሲቲ ለአንድ አመት ያስተላለፈው ቅጣት ተገቢ አይደለም፡፡” የዩኒቨርሲቲው ተማሪዎች፡፡
ባሕር ዳር፡ ጥቅምት 12/2012 ዓ.ም (አብመድ) “አሁን የተሰጠው ውሳኔ ያለፋቸውን ትምህርትና ፈተና እንዲወስዱና ተገቢው እውቀት እንዲኖራቸው እንጂ በሌላ ጥላቻ ወይም በተለየ ሁኔታ የተላለፈ አይደለም::” የአምቦ ዮኒቨርሲቲለአንድ ዓመት ከትምህርት ገበታቸው የታገዱ የአምቦ ዩኒቨርሲቲ ተማሪዎች ውሳኔው ተገቢ አይደለም በማለት ቅሬታ አቅርበዋል፡፡
በአምቦ ዮኒቨርሲቲ የኢንፎርሜሽን ኮምዩኒኬሽን ቴክኖሎጂ ተማሪ መካሻው ጌታ ለአብመድ እንደተናገረው በ2011 ዓ.ም የትምህርት ዘመን በግቢው ውስጥ ግጭት ተፈጥሮ ነበር፡፡ በዚህም በተማሪዎች ላይ ጉዳት ደርሶ እንደነበር አስታውሷል፡፡ የተፈጸመው ጥቃት ብሔር ተኮር መሆኑን በመገንዘብም ተማሪዎች በመነጋገር በወቅቱ ከግቢው እንደወጡ ነው የተናገረው፡፡ “በወቅቱ 830 ተማሪዎች ጊዜያዊ መልቀቂያ ቅፅ በመሙላት እንድንወጣ ዩኒቨርሲቲውን ብንጠይቅም አልተፈቀደልንም” ያለው ተማሪ መካሻው ጉዳዩ የዩኒቨርሲቲው ህግ ከሚፈቅደው በላይ በመሆኑ የመልቀቂያ ቅፅ ማስሞላት አንችልም የሚል ምላሽ እንደተሰጣቸው ተናግሯል፡፡ጥቃት እንደተፈጸመባቸውም ህይዎታቸውን ለማትረፍ ቤተ ክርስቲያን ውስጥ ተጠልለው እንደነበር ነው የተናገረው፡፡ “ችግሩ በጥቂቱም ቢሆን ከረገበ በኋላ ወደ ዩኒቨርሲቲው ስንመለስ ሁላችንንም በአንድ ብሎክ አስቀመጡን፤ ምግብ እስከመከልከልና በቀን አንዴ እስከመመገብ ደረጃ ደረስን፤ የሰላሙ ሁኔታ አስጊ ስለነበር በዩኒቨረሲቲው ለሚመለከታቸው መሄድ እንደምንፈልግ ተናግረናል፤ አስፈላጊውን ጥበቃ እናደርግላችኋለን የሚል ምላሽ ከዩኒቨርሲቲው ከተሰጠን በኋላ ውጥረቶች በመኖራቸው ለመውጣት ተገደድን” ብሏል ተማሪው፡፡ ከሰኔ 5/2011 ዓ.ም ጀምሮ ችግሩ እንደከፋ የተናገረው መካሻው የማጠቃለያ ፈተና ሳይወስዱ መውጣታቸውንም ነግሮናል፡፡